b'\n_START_ARTICLE_\nZgodovina aikida\n_START_SECTION_\nPresenetljiva mladost\n_START_PARAGRAPH_\nJaponske borilne ve\xc5\xa1\xc4\x8dine so praviloma stare kar nekaj stoletij, pa naj je njihov izvor v plemenitih samurajskih okoljih ali pa se napajajo iz ljudstva. Z aikidom je druga\xc4\x8de. Nastajal je v za\xc4\x8detku dvajsetega stoletja, njegov tvorec Morihei Ueshiba (1883 - 1969) pa mu je dal dokon\xc4\x8dno formalno obliko (in tudi ime) leta 1942. V za\xc4\x8detku je bil aikido namenjen izklju\xc4\x8dno vi\xc5\xa1jim \xc4\x8dastni\xc5\xa1kim krogom japonske cesarske armade. Vsi opisi in tehnike so bili celo pod pe\xc4\x8datom najvi\xc5\xa1jih voja\xc5\xa1kih skrivnosti. V desetletjih po japonski kapitulaciji se je zastor skrivnostne mol\xc4\x8de\xc4\x8dnosti po\xc4\x8dasi odstiral in v za\xc4\x8detku sedemdesetih let je bil prvi\xc4\x8d ob\xc5\xa1irneje predstavljen tudi \xc5\xa1ir\xc5\xa1i evropski publiki._NEWLINE_V znak globokega spo\xc5\xa1tovanja do tvorca aikida Moriheia Useshibe ga njegovi u\xc4\x8denci naslavljajo z O-sensei (Veliki u\xc4\x8ditelj)\n_START_SECTION_\nKaj lo\xc4\x8di aikido od drugih borilnih ve\xc5\xa1\xc4\x8din\n_START_PARAGRAPH_\nAikido je izklju\xc4\x8dno obrambna ve\xc5\xa1\xc4\x8dina. V tehnikah sicer nekdo dobiva vlogo\xc2\xa0\xc2\xbbnapadalca\xc2\xab, toda le zato, da lahko\xc2\xa0\xc2\xbbnapadeni\xc2\xab\xc2\xa0vajo pravilno izvede. (Ortodoksna terminologija izraza\xc2\xa0\xc2\xbbnapadalec\xc2\xab\xc2\xa0sploh ne pozna!) V obrambi ne uporabljamo svoje fizi\xc4\x8dne mo\xc4\x8di, pa\xc4\x8d pa izkori\xc5\xa1\xc4\x8damo energijo\xc2\xa0\xc2\xbbnapadalca\xc2\xab. S specifi\xc4\x8dnim gibanjem, ki je najprepoznavnej\xc5\xa1a lastnost aikida, posnemamo gibanja v naravi ter duhovno in telesno usklajujemo na\xc5\xa1e gibanje z gibanjem nasprotnika (partnerja!). To daje tehnikam vzvodov, udarcev in metov poudarjen estetski videz. \xc5\xbde s samimi kro\xc5\xbenimi gibi, prilagojenimi hitrosti nasprotnika, dose\xc5\xbeemo izgubo njegovega ravnote\xc5\xbeja. Ko temu sledijo \xc5\xa1e efektni vzvodi in meti, je vse skupaj tudi zelo atraktivno za zunanjega opazovalca._NEWLINE_Japonsko pojmovanje aikida vsebuje seveda \xc5\xa1e \xc5\xa1tevilne dodatne elemente, predvsem psiholo\xc5\xa1ke, ki so za na\xc5\xa1a okolja nepojmljivi, metafizi\xc4\x8dni in celo misti\xc4\x8dni. Vsekakor pa psiholo\xc5\xa1ke dimenzije ne smemo zanemariti; treba jo je pa\xc4\x8d ustrezno presaditi na na\xc5\xa1a tla in prilagoditi na\xc5\xa1im civilizacijskim oziroma kulturnim danostim.\n_START_SECTION_\nRazcvet \xc5\xa1tevilnih smeri\n_START_PARAGRAPH_\nPo smrti Moriheia Useshibe so njegovi u\xc4\x8denci nadaljevali mojstrovo poslanstvo in ustanavljali svoje \xc5\xa1ole. Pri tem je nujno pri\xc5\xa1lo do dolo\xc4\x8denih razli\xc4\x8dic, saj je vsak od neposrednih O-senseijevih u\xc4\x8dencev razvijal dolo\xc4\x8dene tehnike dalje in nehote dodajal osebno noto. To ni edinstven primer in v zgodovini ga je mo\xc4\x8d sre\xc4\x8dati marsikje - v \xc5\xa1portu, znanosti, umetnosti, filozofiji itd. itd. Vendar pa se razcvet \xc5\xa1tevilnih smeri pri aikidu vsaj v ne\xc4\x8dem razlikuje: privr\xc5\xbeenci posameznih smeri si ne domi\xc5\xa1ljamo, da je na\xc5\xa1a smer edina prava in se ne zani\xc4\x8dujemo ali celo sovra\xc5\xbeimo med seboj. Prav vse smeri oziroma \xc5\xa1ole gojijo isti prvinski odnos do aikida in za nepoznavalce se tehnike navzven morda niti ne razlikujejo. V vseh smereh (z eno samo izjemo) ostaja aikido partnerska ve\xc5\xa1\xc4\x8dina in zato seveda tudi absolutno netekmovalni \xc5\xa1port._NEWLINE_Med najpogostej\xc5\xa1e oziroma najbolj znane smeri \xc5\xa1tejemo aikikai, iwamaryu, ki-aikido, tendoryu, tomikiryu in yoshinkan.'